— Сапраўды, быць таленавітым — гэта значыць быць асаблівым, з дзіцячых гадоў выконваць асаблівую місію — абараняць гонар сваёй школы, раёна, вобласці, краіны. Гэта прадугледжвае і асаблівы рытм вучэбнага працэсу. У сувязі з гэтым таленавітым дзецям неабходна падтрымка і дапамога. Вялікая роля ў рабоце з адоранымі дзецьмі належыць педагогам-псіхолагам, сацыяльным педагогам, класным кіраўнікам. Калі яны працуюць прафесійна, то могуць дапамагчы вучням умацаваць нервовую сістэму, падтрымаць матывацыю да вучобы, вызначыць жыццёвыя прыярытэты, выбраць прафесію, скласці правільны распарадак дня. Важна не забывацца, што педагог-псіхолаг і педагог сацыяльны павінны працаваць не толькі з праблемнымі дзецьмі, якія знаходзяцца ў сацыяльна небяспечным становішчы, але і з юнымі талентамі. Праводзяцца спецыяльныя заняткі, мерапрыемствы, семінары для гэтай катэгорыі педагагічных работнікаў, для таго каб яны маглі лепш аказаць падтрымку вучням.